CELEX: 62013TN0370
Language: mt
Date: 2013-07-17 00:00:00
Title: Kawża T-370/13: Rikors ippreżentat fis- 17 ta’ Lulju 2013 — Gemeente Eindhoven vs Il-Kummissjoni

21.9.2013   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 274/18
            
         Rikors ippreżentat fis-17 ta’ Lulju 2013 — Gemeente Eindhoven vs Il-Kummissjoni
   (Kawża T-370/13)
   2013/C 274/31
   Lingwa tal-kawża: l-Olandiż
   
      Partijiet
   
   
      Rikorrenti: Gemeente Eindhoven (Eindhoven, il-Pajjiżi l-Baxxi) (rappreżentanti: G. van der Wal, M. van Heezik u L. Parret, avukati)
   
      Konvenuta: Il-Kummissjoni Ewropea
   
      Talbiet
   
   
               —
            
            
               tannulla d-deċiżjoni kkontestata sa fejn tikkonċerna t-tranżazzjoni bejn ir-rikorrenti u l-PSV;
            
         
               —
            
            
               tikkundanna lill-Kummissjoni għall-ispejjeż.
            
         
      Motivi u argumenti prinċipali
   
   Permezz tar-rikors tagħha, ir-rikorrenti tikkontesta, abbażi tar-raba’ paragrafu tal-Artikolu 263 TFUE, id-Deċiżjoni tal-Kummissjoni tas-6 ta’ Marzu 2013 [SA.33584 (2013/C) (ex 2011/NN) — Għajnuna lil ċerti klabbs professjonali tal-futbol Olandiżi bejn 2008-2011] (ĠU C 116, p. 19).
   Insostenn tar-rikors tagħha, ir-rikorrenti tinvoka erba’ motivi.
   
               (1)
            
            
               L-ewwel motiv ibbażat fuq ksur tal-prinċipju ta’ amministrazzjoni tajba, inkluż il-prinċipju ta’ diliġenza.
               Ir-rikorrenti ssostni li fis-26 u fit-28 ta’ Lulju 2011 ġiet trażmessa informazzjoni lill-Kummissjoni u ma saru ebda domandi sussegwenti lill-awtoritajiet Olandiżi. Fis-6 ta’ Marzu 2013, il-Kummissjoni ddeċidiet li tiftaħ il-proċedura formali ta’ investigazzjoni. Minħabba li kien iddekorra terminu sostanzjali (19-il xahar) u fl-assenza ta’ kull komunikazzjoni (sostantiva), il-Kummissjoni ma kellhiex, minħabba l-atti u l-omissjonijiet tagħha stess, rappreżentazzjoni kompleta tal-fatti rilevanti fil-ftuħ tal-proċedura formali ta’ investigazzjoni.
            
         
               (2)
            
            
               It-tieni motiv ibbażat fuq ksur tal-prinċipji ta’ protezzjoni tal-aspettattivi leġittimi u ta’ ċertezza legali.
               Permezz ta’ dan il-motiv, ir-rikorrenti ssostni li setgħet tippreżumi li t-tranżazzjoni ġiet evalwata fil-kuntest tal-Komunikazzjoni tal-Kummissjoni dwar elementi ta’ għajnuna Statali dwar bejgħ ta’artijiet u bini ta’awtoritajiet pubbliċi (1) kif kien il-każ preċedentement meta l-Kummissjoni kienet evalwat tranżazzjonijiet simili.
            
         
               (3)
            
            
               It-tielet motiv ibbażat fuq żball manifest ta’ evalwazzjoni.
               Billi fetħet il-proċedura formali ta’ investigazzjoni fin-nuqqas ta’ dubju fondat fis-sens tal-Artikolu 4(4) tar-Regolament Nru 659/1999 (2) u tal-ġurisprudenza, il-Kummissjoni wettqet żball manifest ta’ evalwazzjoni. Billi kienet diġà kkonstatat, minkejja l-eżistenza ta’ domandi addizzjonali, l-eżistenza ta’ għajnuna tal-Istat fis-sens tal-Artikolu 107(1) TFUE, il-Kummissjoni ma ħaditx inkunsiderazzjoni n-natura provviżorja ta’ deċiżjoni skont l-Artikolu 6 tar-Regolament Nru 659/1999.
            
         
               (4)
            
            
               Ir-raba’ motiv ibbażat fuq motivazzjoni insuffiċjenti u/jew inadatta.
               Wara li sostniet il-motiv preċedenti dwar żball manifest ta’ evalwazzjoni, ir-rikorrenti fl-aħħar issostni li d-deċiżjoni kkontestata ma tissodisfax l-obbligu ta’ motivazzjoni li għandha l-Kummissjoni, previst fl-Artikolu 296 TFUE.
            
         
      (1)  Komunikazzjoni tal-Kummissjoni dwar elementi ta’għajnuna Statali dwar bejgħ ta’artijiet u bini ta’ awtoritajiet pubbliċi (ĠU Edizzjoni Speċjali bil-Malti, Kapitolu 8, Vol. 1, p. 143).
   
      (2)  Regolament tal-Kunsill (KE) Nru 659/1999, tat-22 ta’ Marzu 1999, li jistabbilixxi regoli dettaljati għall-applikazzjoni tal-Artikolu 93 tat-Trattat tal-KE (ĠU Edizzjoni Speċjali bil-Malti, Kapitolu 8, Vol. 1, p. 339).